NORAKSTS

|  |  |
| --- | --- |
| 22.12.2022. | Nr.18/15 |

**JELGAVAS VALSTSPILSĒTAS PAŠVALDĪBAS 2022. GADA 28. OKTOBRA**

**SAISTOŠO NOTEIKUMU NR.22-36  “JELGAVAS VALSTSPILSĒTAS PAŠVALDĪBAS TERITORIJAS KOPŠANAS UN BŪVJU UZTURĒŠANAS SAISTOŠIE NOTEIKUMI” PRECIZĒŠANA**

(ziņo: I.Škutāne)

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas valstspilsētas pašvaldība 2022. gada 28. oktobrī pieņēma lēmumu Nr.14/4 “Jelgavas valstspilsētas pašvaldības 2022. gada 28. oktobra saistošo noteikumu Nr.22-36 “Jelgavas valstspilsētas pašvaldības teritorijas kopšanas un būvju uzturēšanas saistošie noteikumi” izdošana”, nolemjot izdot Jelgavas valstspilsētas pašvaldības 2022. gada 28. oktobra saistošos noteikumus Nr. 22-36 “Jelgavas valstspilsētas pašvaldības teritorijas kopšanas un būvju uzturēšanas saistošie noteikumi” (turpmāk – Saistošie noteikumi).

Jelgavas valstspilsētas pašvaldībā 2022. gada 9. novembrī saņemts Vides aizsardzības un reģionālās attīstības ministrijas (turpmāk – Ministrija) 2022. gada 9. novembra atzinums Nr. 1-18/7706 “Par saistošajiem noteikumiem Nr. 22-36” (turpmāk – atzinums), kurā Ministrija izteikusi iebildumus par atsevišķām Saistošo noteikumu normām un lūgusi Saistošos noteikumus precizēt, nodrošinot to atbilstību ārējo normatīvo aktu ar augstāku juridisko spēku prasībām.

Ministrija atzinumā iesaka pārskatīt Saistošo noteikumu 2. punktu.

Izvērtējot Ministrijas atzinumā norādīto, konstatēts, ka Saistošo noteikumu 2.1. apakšpunktā noteikta termina “gājēju ietve” definīcija Saistošo noteikumu izpratnē ir speciāli ierīkota un gājēju kustībai paredzēta teritorija vai gājējiem paredzēts celiņš daudzdzīvokļu dzīvojamās mājas funkcionāli nepieciešamā zemesgabala robežās (ar segumu vai bez tā). Savukārt saskaņā ar Ministru kabineta 2015. gada 2. jūnija noteikumu Nr. 279 “Ceļu satiksmes noteikumi” (turpmāk – MK noteikumi Nr. 279) 2.18. apakšpunktu “ietve – ceļa daļa, kas paredzēta gājējiem. Ietve piekļaujas brauktuvei vai ir atdalīta no tās” un gājēju ceļš saskaņā ar šo noteikumu 2.15. apakšpunktu ir “atdalīts ceļš vai ceļa daļa, kas paredzēta gājējiem un apzīmēta ar 415. ceļa zīmi”. Tomēr jāņem vērā, ka ietve ne vienmēr ir ceļa daļa, tas var būt celiņš, kas nav atdalīts vai nepiekļaujas brauktuvei, kas atrodas daudzdzīvokļu dzīvojamās mājas funkcionāli nepieciešamā zemesgabala robežā, kā arī netiek apzīmēts ar 415. ceļa zīmi.

Ievērojot minēto un pamatojoties uz Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 121. punktu, secināms, ka nepieciešams precizēt Saistošo noteikumu 2.1. apakšpunktu, norādot, ka “gājēju celiņš” Saistošo noteikumu izpratnē ir speciāli ierīkots un gājējiem paredzēts celiņš daudzdzīvokļu dzīvojamās mājas funkcionāli nepieciešamā zemesgabala robežās (ar segumu vai bez tā). Līdz ar to secināms, ka turpmāk Saistošajos noteikumos lietojams termins “gājēju celiņš” atbilstoši Saistošajos noteikumos noteiktajam definējumam un termins “ietve” – atbilstoši MK noteikumu Nr. 279 2.18. apakšpunkta nosacījumiem.

Ministrija atzinumā norāda pārskatīt Saistošo noteikumu 3. punktā un 4.1. apakšpunktā ietverto tiesisko regulējumu, izvērtējot tā samērīgumu.

Saistošo noteikumu 3. punktā noteikts personu loks, kuriem ir pienākums nodrošināt nekustamajam īpašumam piegulošās publiskā lietošanā esošās teritorijas kopšanu, t.i., nekustamā īpašuma īpašnieks vai tiesiskais valdītājs; būves īpašnieks, ja nekustamais īpašums sastāv no zemesgabala un būves, kas pieder dažādām personām, vai zemes īpašnieks, ja būves īpašnieks nav zināms, un daudzdzīvokļu dzīvojamās mājas dzīvokļu īpašnieku kopība.

Saistošajos noteikumos 4.1. apakšpunktā noteiktais pienākums nodrošināt zāles nopļaušanu pēc nepieciešamības, nepieļaujot zāles garumu virs 20 cm, attiecas tikai uz nekustamajiem īpašumiem piegulošām teritorijām.

Turklāt Saistošo noteikumu 3. punktā un 4.1. apakšpunktā ietvertais tiesiskais regulējums atbilst likuma “Par pašvaldībām” 45. panta pirmās daļas 5. punktā dotajam deleģējumam un mērķim – nodrošināt pilsētvides sakoptību, tai skaitā nekustamajiem īpašumiem piegulošās teritorijas savlaicīgu zāles nopļaušanu. Izvērtējot šo tiesību normu samērīgumu, konstatēts, ka rezultātā labums, ko sabiedrība iegūst no minēta ierobežojuma, ir lielāks par personas īpašuma tiesību ierobežošanu. Cita starpā Saistošo noteikumu III. nodaļā “Atvieglojumi” 10. punktā noteiktas personu grupas, kurām ir tiesības saņemt atbrīvojumus piegulošās teritorijas kopšanai, t.sk. atbrīvojumu no 4.1. apakšpunktā pienākuma izpildes, kā rezultātā paredzēta arī Jelgavas valstspilsētas pašvaldības līdzdalība nekustamajiem īpašumiem piegulošo teritoriju kopšanā un uzturēšanā.

Ievērojot minēto, secināms, ka Saistošo noteikumu 3. punktā un 4.1. apakšpunktā tiesību normas uzskatāmas par samērīgām un atstājamas negrozītas.

Ministrija atzinumā norādīja, ka Saistošo noteikumu 4.3. apakšpunkts būtu svītrojams, jo šī prasība ir jau paredzēta Meliorācijas likumā un Ministru kabineta 2010. gada 3. augusta noteikumos Nr. 714 “Meliorācijas sistēmas ekspluatācijas un uzturēšanas noteikumi” (turpmāk – MK noteikumi Nr. 714).

Meliorācijas likuma 3. pants un MK noteikumu Nr. 714 7. punkts noteic zemes īpašniekam vai tiesiskajam valdītājam pienākumu nekustamā īpašuma teritorijā esošo meliorācijas sistēmu ekspluatēt un uzturēt atbilstoši attiecīgu normatīvo aktu prasībām. Savukārt Saistošo noteikumu 4.3. apakšpunktā paredzēts pienākums Saistošo noteikumu 3. punktā noteiktajām personām nodrošināt grāvju kopšanu (tai skaitā nokritušo lapu savākšanu, zāles nopļaušanu, krūmu stumbru, kuru diametrs nepārsniedz 1 cm, nogriešanu, savākšanu) un caurteku tīrīšanu, nodrošinot to funkcionēšanu nekustamajam īpašumam piegulošajā teritorijā.

Saistošo noteikumu 4.3. apakšpunktā ietvertā prasība atbilst likuma “Par pašvaldībām” 45. panta pirmās daļas 5. punktā dotajam deleģējumam un mērķim – nodrošina meliorācijas sistēmas kopšanu un saglabāšanu tā, lai nepieļautu meliorētās zemes vai piegulošās teritorijas degradāciju. Izvērtējot šo tiesību normu samērīgumu, konstatēts, ka rezultātā labums, ko sabiedrība iegūst no minēta ierobežojuma, ir lielāks par personas īpašuma tiesību ierobežošanu.

Ievērojot minēto, secināms, ka Saistošo noteikumu 4.3. apakšpunkts atstājams negrozīts.

Ministrija atzinumā norāda svītrot 4.4. apakšpunktu, jo to jau paredz Ministru kabineta 2010. gada 28. septembra noteikumu Nr. 906 “Dzīvojamās mājas sanitārās apkopes noteikumi” (turpmāk – MK noteikumi Nr. 906) 7. un 8. punkts, kā arī Atkritumu apsaimniekošanas likums.

MK noteikumu Nr. 906 7. punktā noteikts, ka dzīvojamās mājas teritorijā, tajā skaitā dzīvojamās mājas koplietošanas telpās, laikus novācami dažādi veselībai bīstami vides piesārņotāji, atkritumi un būvgruži, kas rada saindēšanās, ievainojumu un infekcijas slimību izplatīšanās risku vai saistīti ar smaku izplatīšanos. Laikus nodrošināmi citi nepieciešamie pasākumi, lai nepieļautu grauzēju un kukaiņu savairošanos un izplatīšanos. MK noteikumu Nr. 906 8. punkts noteic, ka atkritumu apsaimniekošana veicama saskaņā ar atkritumu apsaimniekošanas jomu regulējošiem normatīvajiem aktiem. Attiecīgi Atkritumu apsaimniekošanas likumā ir noteikts, ka nekustamā īpašuma īpašnieka vai tiesiskā valdītāja pienākums ir iekļauties pašvaldības organizētajā sadzīves atkritumu apsaimniekošanā.

Savukārt Saistošajos noteikumos 4.4. apakšpunktā noteikts pienākums nodrošināt atkritumu, tajā skaitā nokritušo lapu, nokaltušo augu un zaru savākšanu, nepieļaujot šo atkritumu uzkrāšanos un nokļūšanu blakus esošajā teritorijā un nodrošinot to izvešanu vai apsaimniekošanu, uzlikts piegulošās teritorijas nekustamā īpašuma īpašniekam.

Ievērojot minēto, secināms, ka Saistošo noteikumu 4.4. apakšpunkts atstājams negrozīts.

Ministrija atzinumā noradījusi, ka svītrojams Saistošo noteikumu 6. punkts, jo tas jau paredzēts MK noteikumos Nr. 906 (II. nodaļa “Dzīvojamās mājas teritorijas (dzīvojamai mājai piederīgās zemes vai piesaistītā zemesgabala) apkope”.

MK noteikumu Nr.906 5. un 6. punktā noteikti regulāri un ziemas periodā papildus regulāri veicamie teritorijas sakopšanas darbi, kuru izpilde jānodrošina dzīvojamās mājas pārvaldniekam.

Saskaņā ar MK noteikumu Nr. 906 4. punktā noteikto dzīvojamās mājas teritorijas sakopšanas darbi veicami pašvaldības saistošajos noteikumos noteiktajā kārtībā un Saistošo noteikumu 6. punktā ietvertais regulējums nosaka kārtību, kādā daudzdzīvokļu dzīvojamās mājas dzīvokļu īpašnieku kopība vai pārvaldnieks normatīvajos aktos noteiktajā kārtībā kopj daudzdzīvokļu dzīvojamās mājas teritoriju.

Izvērtējot Ministrijas atzinumā izteikto iebildumu un ņemot vērā to, ka MK noteikumu Nr.906 II. nodaļā ir atrunāti vispārīgi veicamie pasākumi dzīvojamās mājas teritorijas apkopē, bet Saistošo noteikumu 6. punktā Jelgavas valstspilsētas pašvaldība ir konkrēti noteikusi kārtību, kādā dzīvojamās mājas teritorijās veicami sakopšanas darbi un nodrošinot, lai tiesību normas teksts būtu nepārprotams un viennozīmīgs, secināms, ka nepieciešams precizēt Saistošo noteikumu 6. punkta preambulu, kā arī svītrot Saistošo noteikumu 6.3. un 6.4. apakšpunktu.

Ministrija atzinumā iesaka pārskatīt Saistošo noteikumu 8. un 9. punktu.

Ņemot vērā Ministrijas atzinumā izteiktos iebildumus, ka arī veiktos precizējumus Saistošo noteikumu 6. punktā, secināms, ka nepieciešams precizēt 8. punktu un izteikt jaunā redakcijā Saistošo noteikumu 9. punktu.

Ministrija atzinumā norāda precizēt Saistošo noteikumu IV. nodaļu “Būves uzturēšana”, jo būvniecības procesus reglamentē būvniecību regulējošie normatīvie akti, Būvniecības likums un Ministru kabineta 2014. gada 19. augusta noteikumi Nr. 500 “Vispārīgie būvnoteikumi”, pārskatīt Saistošo noteikumu 15. punktu un svītrot 16. punktu.

Izvērtējot tiesību normas un Ministrijas atzinumā izteiktos argumentus, secināms, ka Saistošajos noteikumos ir svītrojams 15. un 16. punkts, kā arī no pilnvarojumu uzskaitījuma izdot Saistošos noteikumus izslēdzama atsauce uz Ministru kabineta 2014. gada 19. augusta noteikumu Nr. 500 “Vispārīgie būvnoteikumi” 158.2. apakšpunktu.

Ministrija atzinumā iesaka precizēt Saistošo noteikumu 17. punktu, jo MK noteikumu Nr. 906 6.2. apakšpunkts paredz sniega un ledus (arī lāsteku) notīrīšanu no ēkas fasādes un jumta, lai nepieļautu ledus un sniega krišanu no ēkas jumta, dzegām, ūdens notekcaurulēm, lodžijām un balkoniem.

Saistošo noteikumu 17. punktā noteikta kārtība, kādā veicami publiskā ārtelpā apdraudējuma novēršanas pasākumi gadījumos, kad uz ēkas (ne tikai daudzdzīvokļu dzīvojamās mājas) fasādes elementiem (piemēram, ēkas jumta, karnīzes, ūdens noteku caurules vai balkona u.c.) atrodas sniegs, lāstekas vai ledus, nosākot ēkas īpašniekam vai tiesiskajam valdītājam pienākumu nekavējoties norobežot teritoriju ap bīstamo vietu, par to informējot Jelgavas pašvaldības operatīvās informācijas centru pa diennakts iedzīvotāju atbalsta tālruni 8787, un ne vēlāk kā 24 stundu laikā no teritorijas norobežošanas brīža notīrīt un novākt sniegu vai ledu no gājēju ietvēm, braucamās daļas un citām vietām, kur tas var traucēt gājēju un transporta kustībai.

Tādējādi, secināms, ka Saistošo noteikumu 17. punkts atstājams negrozīts.

Ministrija atzinumā norāda svītrot Saistošo noteikumu 18. un 19. punktu, jo to jau paredz Aizsargjoslu likuma 35. pants.

Izvērtējot minēto, secināms, ka Saistošo noteikumu 18. un 19. punkts svītrojams.

Ņemot vērā minēto, kā arī ievērojot Vides aizsardzības un reģionālās attīstības ministrijas 2022. gada 9. novembra atzinumā Nr. 1-18/7706 norādīto un saskaņā ar likuma “Par pašvaldībām” 45. panta ceturto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

Veikt Jelgavas valstspilsētas pašvaldības 2022. gada 28. oktobra saistošajos noteikumos Nr. 22-36 “Jelgavas valstspilsētas pašvaldības teritorijas kopšanas un būvju uzturēšanas saistošie noteikumi” (turpmāk – Saistošie noteikumi) šādus precizējumus:

1. Svītrot no pilnvarojumu uzskaitījuma izdot Saistošos noteikumus atsauci uz Ministru kabineta 2014. gada 19. augusta noteikumu Nr. 500 “Vispārīgie būvnoteikumi” 158.2. apakšpunktu.
2. Izteikt 2.1. apakšpunktu šādā redakcijā:

“2.1. gājēju celiņš– speciāli ierīkots un gājējiem paredzēts celiņš daudzdzīvokļu dzīvojamās mājas funkcionāli nepieciešamā zemesgabala robežās (ar segumu vai bez tā);”.

1. Izteikt 6. punktu šādā redakcijā:

“6. Daudzdzīvokļu dzīvojamās mājas dzīvokļu īpašnieku kopība vai pārvaldnieks veic daudzdzīvokļu dzīvojamās mājas teritorijas (dzīvojamai mājai piederīgo zemi vai piesaistīto zemesgabalu), sakopšanas darbus, ievērojot šādu kārtību:

6.1. zāles nopļaušanu, nepieļaujot zāles garumu virs 20 cm;

6.2. ietvju un gājēju celiņu tīrīšanu un kaisīšanu ar pretslīdes materiāliem, nepieļaujot seguma virsmu bojājumus, līdz plkst.7.30, bet no dienas laikā sasniguša sniega attīrīšanu – līdz plkst.18.00.”.

1. Aizstāt 8. punktā skaitli “6.4.” ar skaitli “6.2.”.
2. Izteikt 9. punktu šādā redakcijā:

“9. Neapbūvēta nekustamā īpašuma teritorijā nekustamā īpašuma īpašnieks vai tiesiskais valdītājs nodrošina zāles nopļaušanu ne retāk kā divas reizes gadā līdz kārtējā gada 30. jūnijam un 15. septembrim, katrā pļaušanas reizē nodrošinot zāles garumu zem 20 cm:

9.1. visā teritorijā, ja nekustamais īpašums saskaņā ar Jelgavas valstspilsētas pašvaldības teritorijas plānojuma funkcionālo zonējumu atrodas daudzstāvu dzīvojamās apbūves, publiskās apbūves vai jauktas centra apbūves teritorijā;

9.2. 5 metru platā joslā gar blakus esošā apbūvētā īpašuma robežām, ja neapbūvētais nekustamais īpašums saskaņā ar Jelgavas valstspilsētas pašvaldības teritorijas plānojuma funkcionālo zonējumu atrodas ārpus daudzstāvu dzīvojamās apbūves, publiskās apbūves vai jauktas centra apbūves teritorijas.”.

1. Aizstāt 20. punktā skaitļus un vārdu “16., 17.,18. vai 19.” ar skaitli “15.”.
2. Aizstāt 22. punktā skaitļus un vārdu “4., 6., 8., 9., 15., 16. vai 17.” ar skaitļiem un vārdu “4., 6., 8., 9. vai 15.”.
3. Aizstāt visā Saistošo noteikumu tekstā vārdus “gājēju ietve” ar vārdiem “ietve un gājēju celiņš” attiecīgajā locījumā.
4. Svītrot Saistošo noteikumu 15., 16., 18., 19. un 21. punktu, attiecīgi mainot turpmāko punktu numerāciju.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī